KIRJALLINEN KYSYMYS E-0712/02

esittäjä(t): Encarnación Redondo Jiménez (PPE-DE) komissiolle

(14. maaliskuuta 2002)

Aihe: Kansainväliset adoptoinnit Romaniassa

Romaniassa on vireillä tuhansia kansainvälisiä adoptointipyyntöjä (pelkästään Espanjasta on lähetetty yli tuhat hakemusta). Vuonna 2001 alaikäisten adoptointitoiminta keskeytettiin täydellisesti ja kesäkuussa 2001 hakemusten käsittely lopetettiin. Keskeytyksen alkuvaiheessa keskeneräisten, Haagin yleissopimuksen mukaisesti oikeuden päätöstä odottavien tapausten sallittiin jatkuvan, prosessin päättyvän ja asianomaisten palata alkuperämaahansa. Sittemmin tilanne paheni, ja vaikka tapaukset olisi käsittely loppuun ja oikeuden antama sitova adoptiopäätös olisi tullut voimaan, lupaa maasta poistumiseen ei annettu.

Ranskan, Yhdysvaltojen presidenttien ja Espanjan pääministerin vierailtua Romaniassa mainitut maat onnistuvat saamaan valtuutuksen joidenkin lasten maasta poistumiselle, mutta käsittelemättömiä hakemuksia on vielä runsaasti ja lapset odottavat vanhempiensa luo pääsyä.

Onko komissio tietoinen tästä epävarmasta tilanteesta, jossa lapset joutuvat elämään Romanian orpokodeissa?

Mihin toimenpiteisiin komissio aikoo ryhtyä auttaakseen tilanteen ratkaisemisessa?

Günter Verheugenin komission puolesta antama vastaus

(29. huhtikuuta 2002)

Komissio on hyvin tietoinen lasten laitoshoidon tilasta Romaniassa. Lastenhoitojärjestelmän uudistaminen, jossa tähdätään hajauttamiseen ja laitoshoidon purkamiseen, etenee hyvää vauhtia. Romanian hallitus on lisäksi huomattavasti lisännyt järjestelmälle osoitettuja budjettivaroja sekä lapsiperheille maksettavia tukia tavoitteenaan lasten hylkäämisen väheneminen. Parhaillaan käynnissä olevalla 25 miljoonan euron suuruisella Phare-ohjelman vuoden 1999 lastensuojeluohjelmalla, jolla pyritään sulkemaan vanhanaikaiset suuret lastenkodit ja kehittämään vaihtoehtoisia paikallisia lastensuojelupalveluja, sekä lasten hylkäämistä ehkäisevällä ja lasten ottamista takaisin perheisiin edistävällä valistuskampanjalla on tarkoitus parantaa Romanian lastensuojelun tilaa huomattavasti. Tätä ohjelmaa seuraa samankaltainen ohjelma, johon vuonna 2001 varattiin 10 miljoonaa euroa.

Kansainvälisistä adoptioista todettakoon, että Romaniassa saatiin näyttöä siitä, että taloudelliset näkökohdat ja edut vaikuttivat menettelyn eri vaiheissa tehtyihin päätöksiin. Lisäksi poliisille ja tuomioistuimille on raportoitu lainvastaisista lapsikauppatapauksista. Komission vuoden 2000 määräaikaiskertomuksessa Romanian edistymisestä Euroopan unioniin liittymisen valmisteluissa(1) ilmaistiin huolestuneisuus tästä asiasta. Romanian hallitus onkin tilannetta parantaakseen tehnyt joukon päätöksiä, jotka ovat johtaneet kansainvälisten adoptioiden keskeyttämiseen. Vuoden 2001 määräaikaiskertomuksessa(2) komissio suhtautui myönteisesti tähän keskeyttämiseen ja korosti tarvetta uudistaa kansainvälisiä adoptioita koskevaa lainsäädäntöä ja kehittää tarvittavat hallinnolliset rakenteet ja valmiudet sen varmistamiseksi, että adoptiopäätökset tehdään yksinomaan lapsen etua ajatellen. Tämä on toteutettava, ennen kuin kansainvälinen adoptiotoiminta aloitetaan uudestaan.

Komissio voi ilmoittaa arvoisalle parlamentin jäsenelle, että Romanian hallitus on antanut 6. joulukuuta 2001 siirtymätoimenpiteistä kiireellisen säädöksen, jossa säädetään kansainvälisiä adoptioita koskevien menettelyjen päätökseen saattamisesta tapauksissa, jotka oli jo käsitelty tai joita oltiin käsittelemässä tuomioistuimissa, kun keskeyttämisestä päätettiin. Tällä säädöksellä valtuutetaan hallitus lisäksi toimittamaan kesken olevat tapaukset tuomioistuimiin poikkeuksellisissa olosuhteissa. Romanian viranomaiset tarkastelevat parhaillaan huolellisesti, mitkä adoptiotapaukset voidaan saattaa käsiteltäviksi, ja huomattavasta määrästä ratkaisua odottavista tapauksista onkin jo tehty päätös.

Romanian viranomaiset ovat sitoutuneet uudistamaan lainsäädäntöä ja kehittämään asianmukaisia hallinnollisia rakenteita ja valmiuksia sen varmistamiseksi, että adoptiopäätökset tehdään tulevaisuudessa uuden lainsäädännön mukaisesti avoimia menettelyjä noudattaen ja pelkästään lapsen edun mukaisesti. Tämä on toteutettava, ennen kuin kansainvälinen adoptiotoiminta aloitetaan uudestaan. Saavuttaakseen tämän tavoitteen Romanian viranomaiset saavat täysipainoista koordinoitua tukea komissiolta, yksittäisiltä jäsenvaltioilta, EU:n ulkopuolisilta mailta ja Yhdistyneiden Kansakuntien lastenavun rahastolta (Unicef).

On korostettava sitä, ettei komissiolla ole toimivaltaa tai aikomusta sekaantua yksittäisiin kansainvälisiin adoptiotapauksiin.

Komissio jatkaa tilanteen tarkkailua ja antaa apua pyydettäessä.

(1) KOM(2000) 710 lopullinen.

(2) KOM(2001) 700 lopullinen.